《和晏相公湖上遇雨》
宋代·韩维

公堂日多暇，薄暮游清池。
孤云从西来，若与云盖期。
急雨乱荷芰，红绿左右披。
沙禽带湿起，簇族守前坻。
烟树晦空曲，蝉声寂无遗。
残炎一洗濯，霁影开林西。
禽飞还清波，蝉噪复故枝。
晚槿扬朱华，秋草含碧滋。
篙舟出堤去，微风满平猗。
卷幔极长望，止见隗与箕。
举酒无尘情，慨然起遐思。
永怀古先训，默蹈通介宜。
乃知贤哲心，所得非游嬉。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。